**Likumprojekta „Grozījumi Vekseļu likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  |
|  1. |  Pamatojums | Ministru kabineta 2010. gada 21. decembra sēdes protokollēmuma (prot. Nr.74, 53.§) „Informatīvais ziņojums „Par priekšlikumiem grozījumiem normatīvajos aktos vekseļu elektroniskas aprites nodrošināšanai” 3. punkts. |
|  2. |  Pašreizējā situācija un problēmas | Ar vekseļu apriti saistītus jautājumus šobrīd reglamentē pieci ārējie normatīvie akti: Vekseļu likums, Notariāta likums, Civilprocesa likums, Ministru kabineta 2010.gada 21.jūnija noteikumi Nr.558 „Noteikumi par valsts nodevu par operācijām ar vekseļiem” un Ministru kabineta 2010.gada 21.jūnija noteikumi Nr.559 „Noteikumi par vekseļa protesta akta paraugiem”.Atbilstoši Vekseļu likumam vekseļi ir tikai papīra formā noformējami vērtspapīri, kuru juridiskais spēks ir atkarīgs gan no tā satura (Vekseļu likuma 2. un 76.pants), gan arī valsts nodevas samaksas (Vekseļu likuma 93. un 94.pants), savukārt saskaņā ar Notariāta likuma 45.panta otro daļu vekseļu protesta aktu grāmata tiek vesta tikai papīra formā.Arī no Civilprocesa likumā ietvertā regulējuma (Civilprocesa likuma 404.panta) izriet, ka pieteikums par bezstrīdus piespiedu izpildīšanu, vekselis, tā noraksts un vekseļa protesta akts iesniedzami tiesā papīra formā. Šāds regulējums var tikt uzskatīts par morāli novecojušu un neatbilstošu šobrīd pieejamām tehnoloģiskajām iespējām.Elektronisko dokumentu likuma 3.panta sestajā daļā noteikti četri izņēmumi, kad nav piemērojami Elektronisko dokumenta likuma noteikumi: līgumiem, ar kuriem tiek radītas vai nodotas tiesības uz nekustamo īpašumu, izņemot nomas tiesības; līgumiem, kuri saskaņā ar likumu nav spēkā, ja tie nav apliecināti likumā noteiktajā kārtībā; galvojuma līgumiem, ja galvojumu piešķir, un ķīlas nodrošinājumiem, ja tos sniedz personas, kuras darbojas nolūkos, kas nav saistīti ar šo personu arodu, uzņēmējdarbību vai profesiju; darījumiem ģimenes tiesību un mantojuma tiesību jomā.Ievērojot iepriekš minēto, secināms, ka šī brīža regulējums nedod iespēju vekseļa devējam izvēlēties vekseļa elektronisku formu, tādējādi esošās prasības padara vekseļu apriti gan laikietilpīgāku (elektronisko dokumentu aprite ir ātrāka nekā papīra formas dokumentu aprite), gan arī dārgāku (uz kancelejas preču un pasta izdevumu rēķina). |
|  3. |  Saistītie politikas ietekmes novērtējumi un pētījumi | Projekts šo jomu neskar |
|  4. |  Tiesiskā regulējuma mērķis un būtība | Likumprojekta mērķis ir saskaņot Vekseļu likuma normas ar Elektronisko dokumentu likuma normām, paredzot, ka vekseļa devējs turpmāk varēs izdot ne tikai papīra formas vekseli, bet arī elektronisku vekseli.  Šā mērķa sasniegšanai likumprojekts paredz noteikt elektroniskā vekseļa definīciju. Saskaņā ar likumprojektā sniegto definīciju elektroniskais vekselis ir vērtspapīrs, kas dod tā turētājam tiesības prasīt no vekseļa devēja vai akceptētāja samaksāt noteiktu naudas summu noteiktā termiņā un vietā un ir noformēts atbilstoši elektronisko dokumentu izstrādi un apriti reglamentējošo normatīvo aktu prasībām. Likumprojekts nosaka arī elektroniskā vekseļa noformēšanas, aprites, glabāšanas un noprotestēšanas kārtību, tajā skaitā arī elektroniskā vekseļa spēkā esamības nosacījumus. Elektroniskais vekselis, kam nebūs norādītās likumā noteiktās sastāvdaļas un kam nebūs pievienots apstiprinājums par valsts nodevas samaksu, nebūs spēkā. Apstiprinājumu par valsts nodevas samaksu elektroniskam vekselim varēs pievienot gan kā elektronisku dokumentu, kas noformēts atbilstoši elektronisko dokumentu izstrādi un apriti reglamentējošo normatīvo aktu prasībām, gan kā ieskanētu papīra formas maksājuma uzdevumu.Likumprojekts pilnībā atrisinās anotācijas I sadaļas 2. punktā minēto problēmu |
|  5. |  Projekta izstrādē iesaistītās institūcijas | Likumprojektu izstrādāja ar tieslietu ministra 2011. gada 25. janvāra rīkojumu Nr.1-1/23 izveidotā darba grupa grozījumu izstrādei normatīvajos aktos saistībā ar vekseļu elektroniskas aprites nodrošināšanu. Darba grupas sastāvā tika iekļauti pārstāvji no Tieslietu ministrijas, Vides aizsardzības un reģionālās attīstības ministrijas, Valsts kases, Latvijas Komercbanku asociācijas, Latvijas Zvērinātu notāru padomes un tiesneši.  |
|  6. |  Iemesli, kādēļ netika nodrošināta sabiedrības līdzdalība |  Projekts šo jomu neskar |
|  7. |  Cita informācija |  Nav |
|  **II. Tiesību akta projekta ietekme uz sabiedrību** |
|  1. |  Sabiedrības mērķgrupa | Likumprojektā ietvertais regulējums aptver visu sabiedrību kopumā (pēc Centrālās statistikas pārvaldes datiem 2012.gada 1.maijā bija 2,046 miljoni iedzīvotāju).  |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar |
|  3. |  Tiesiskā regulējuma finansiālā ietekme | Projekts šo jomu neskar |
|  4. |  Tiesiskā regulējuma nefinansiālā ietekme | Likumprojektā ietvertais regulējums piešķirs tiesības vekseļa devējam līdztekus papīra formas vekselim izdot arī elektronisko vekseli, kā arī uzliks par pienākumu zvērinātam notāram pieņemt protestēšanai neapmaksāto elektronisko vekseli un uzglabāt elektroniskā vekseļa protesta akta norakstu papīra formā kopā ar elektroniskā vekseļa apliecinātu norakstu papīra formā.Likumprojektā ietvertais regulējums nodrošinās vienlīdzīgas tiesības un iespējas visām personām, kuras atrodas salīdzināmos apstākļos. |
|  5. |  Administratīvās procedūras raksturojums |  Projekts šo jomu neskar |
|  6. |  Administratīvo izmaksu monetārs novērtējums |  Projekts šo jomu neskar |
|  7. |  Cita informācija |  Nav |
|   **III. Tiesību akta projekta ietekme uz valsts budžetu un pašvaldību budžetiem**Projekts šo jomu neskar |
|  **IV. Tiesību akta projekta ietekme uz spēkā esošo tiesību normu sistēmu** |
|  1. |  Nepieciešamie saistītie tiesību aktu projekti | Vienlaikus ar minēto likumprojektu nepieciešams grozīt Notariāta likuma 56. panta pirmo daļu, nosakot, ka vekseļu protesta aktu grāmata sastāv no protesta aktu norakstiem papīra formā, par kuriem valsts nodevu nemaksā. Ņemot vērā, ka Saeimā atrodas vairāki Ministru kabineta atbalstīti grozījumi Notariāta likumā, minētais grozījums pēc likumprojekta atbalstīšanas Ministru kabinetā tiks iesniegts Saeimā Saeimas kārtības ruļļa noteiktajā kārtībā kā priekšlikums starp lasījumiem kādā no agrāk Saeimā iesniegtajiem likumprojektiem „Grozījumi Notariāta likumā”. Par priekšlikumu iesniegšanu Saeimā atbildīgā institūcija – Tieslietu ministrija. Bez tam vienlaikus ar minēto likumprojektu nepieciešams veikt grozījumu Civilprocesa likuma 404.pantā, nosakot, kādi dokumenti pievienojami tiesā iesniedzamajam pieteikumam par bezstrīdus piespiedu izpildīšanu, pamatojoties uz elektroniskā vekseļa protestu. Ņemot vērā, ka Saeimā atrodas vairāki Ministru kabineta atbalstīti grozījumi Civilprocesa likumā, minētais grozījums pēc likumprojekta atbalstīšanas Ministru kabinetā tiks iesniegts Saeimā Saeimas kārtības ruļļa noteiktajā kārtībā kā priekšlikums starp lasījumiem kādā no agrāk Saeimā iesniegtajiem likumprojektiem „Grozījumi Civilprocesa likumā”. Par priekšlikumu iesniegšanu Saeimā atbildīgā institūcija – Tieslietu ministrija. Papildus minētajam jāizstrādā šādi Ministru kabineta noteikumu projekti: 1) Ministru kabineta noteikumu projekts „Grozījumi Ministru kabineta 2010.gada 21.jūnija noteikumos Nr.558 „Noteikumi par valsts nodevu par operācijām ar vekseļiem””. Ministru kabineta noteikumu projekts noteiks kārtību, kādā maksājama valsts nodeva par operācijām ar elektroniskajiem vekseļiem. Noteikumu projekts tiks izstrādāts triju mēnešu laikā pēc likumprojekta pieņemšanas Saeimā 2.lasījumā. Par Ministru kabineta noteikumu projekta izstrādi atbildīgā institūcija – Tieslietu ministrija.  2) Ministru kabineta noteikumu projekts „Grozījumi Ministru kabineta 2010.gada 21.jūnija noteikumos Nr.559 „Noteikumi par vekseļa protesta akta paraugiem””. Ministru kabineta noteikumu projekts precizēs apstiprinātos vekseļa protesta aktu sakarā ar vekseļa nesamaksu un vekseļa nepieņemšanu paraugus, papildinot tos ar informāciju, kas norādāma elektroniska vekseļa protestēšanas gadījumā. Ministru kabineta noteikumu projekts tiks izstrādāts triju mēnešu laikā pēc likumprojekta pieņemšanas Saeimā 2.lasījumā. Par Ministru kabineta noteikumu projekta izstrādi atbildīgā institūcija – Tieslietu ministrija.  |
|  2. |  Cita informācija |  Nav. |
|   **V. Tiesību akta projekta atbilstība Latvijas Republikas starptautiskajām saistībām** |
|   Projekts šo jomu neskar |
| **VI. Sabiedrības līdzdalība un šīs līdzdalības rezultāti** |
|  1. |  Sabiedrības informēšana par projekta izstrādes uzsākšanu |  Tieslietu ministrija 2011.gada 5.janvārī ar vēstuli Nr.1-13/54 uzaicināja Latvijas Komercbanku asociāciju un Latvijas Zvērinātu notāru padomi deleģēt savus pārstāvjus likumprojekta izstrādes darba grupā. |
|  2. |  Sabiedrības līdzdalība projekta izstrādē | Likumprojekta izstrādes darba grupas sastāvā kā pastāvīgi darba grupas locekļi ietilpst pārstāvji no Latvijas Komercbanku asociācijas un Latvijas Zvērinātu notāru padomes, jo likumprojekts skar kredītiestāžu kā vekseļu devēju tiesības un pienākumus, kā arī zvērinātu notāru tiesības un pienākumus vekseļu protestēšanas jautājumos. Likumprojekta izstrādes darba grupas sanāksmēs piedalīties tika uzaicināti arī pārstāvji no akciju sabiedrības „Latvijas Centrālais depozitārijs”, jo akciju sabiedrībai „Latvijas Centrālais depozitārijs ir pieredze vērtspapīru emisijas, uzskaites un aprites jautājumos.  |
|  3. |  Sabiedrības līdzdalības rezultāti | Latvijas Komercbanku asociācija, Latvijas Zvērinātu notāru padome un akciju sabiedrība „Latvijas Centrālais depozitārijs” atbalsta likumprojektu, kā arī likumprojektā iestrādāti minēto institūciju priekšlikumi. |
|  4. |  Saeimas un ekspertu līdzdalība | Projekts šo jomu neskar |
|  5. |  Cita informācija  |  Nav. |
|  **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Likumprojekta izpildi attiecībā uz elektronisko vekseļu protestēšanu nodrošinās zvērināti notāri.  |
|  2. |  Projekta izpildes ietekme uz pārvaldes funkcijām | Likumprojekts  uzliks par pienākumu zvērinātam notāram pieņemt protestēšanai neapmaksāto elektronisko vekseli un uzglabāt elektroniskā vekseļa protesta akta norakstu papīra formā kopā ar elektroniskā vekseļa apliecinātu norakstu papīra formā. |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide |  Saistībā ar likumprojekta izpildi nav nepieciešams veidot jaunas institūcijas. |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija |  Saistībā ar likumprojekta izpildi netiks likvidētas esošās institūcijas. |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija |  Saistībā ar likumprojekta izpildi nav plānota esošo institūciju reorganizācija vai apvienošana. |
|  6. |  Cita informācija |  Nav. |

Tieslietu ministrs J.Bordāns

Valsts sekretāra p.i. I.Kalniņš

20.11.2012. 15:15

1314

S.Rāgs

67036974, Sandris.Rags@tm.gov.lv